ASIMAR พุ่งแรง 10% นิวไฮรอบ 3 ปี ลุ้น Q2 โตต่อเนื่อง-ลุยประมูลงานใหม่หลายโปรเจ็กต์!
ASIMAR พุ่งแรง 10% โดย ณ เวลา 15.04 น. อยู่ที่ระดับ 3.10 บาท บวก 0.28 บาท นิวไฮรอบ 3 ปี ลุ้น Q2 โตต่อเนื่อง-ลุยประมูลงานใหม่หลายโปรเจ็กต์!
11 มิ.ย. 2564

ผู้สื่อข่าวรายงานว่า วันนี้(11มิ.ย.64) บริษัท เอเชียน มารีน เซอร์วิสส์ จำกัด(มหาชน) หรือ ASIMAR ณ เวลา 15.04 น. อยู่ที่ระดับ 3.10 บาท บวก 0.28 บาท หรือ 9.93% ด้วยมูลค่าซื้อขาย 295.51 ล้านบาท ราคาหุ้นนิวไฮในรอบ 3 ปี 3 เดือน โดยเทียบตั้งแต่หุ้นยืนที่ระดับ 3.18 บาท เมื่อวันที่ 12 มี.ค.2561

โดยก่อนหน้านี้นายสุรเดช ตัณฑ์ไพบูลย์ ประธานเจ้าหน้าที่บริหาร บริษัท เอเชียน มารีน เซอร์วิสส์ จำกัด(มหาชน) หรือ ASIMAR เปิดเผยว่า แนวโน้มไตรมาส 2/2564 คาดว่าจะเติบโตต่อเนื่องจากไตรมาสแรกที่ผ่านมา จากงานในมือที่ทยอยรับรู้รายได้
นอกจากนี้ บริษัทเตรียมส่งมอบงานต่อเรือโดยสารปรับอากาศพลังงานไฟฟ้าแบบ Catamaran จำนวน 5 ลำ กับบริษัท ไมน์โมบิลิตี รีเสิร์ช จำกัด ซึ่งเป็นบริษัทย่อยของ บริษัท พลังงานบริสุทธิ์ จำกัด (มหาชน) หรือ EA โดยคิดเป็นมูลค่างาน 67 ล้านบาท เตรียมทยอยส่งมอบภายในเดือนมิ.ย.นี้ นอกจากนี้บริษัทยังรอลุ้นข่าวดีจากการเข้าร่วมประมูลงานในไตรมาส 2/2564
รวมทั้งบริษัทฯ เตรียมความพร้อมในการเข้าร่วมประมูลโครงการต่อเรือของภาครัฐอีกหลายโครงการเพื่อสนับสนุนการเติบโตในระยะยาว สนับสนุนรายได้เติบโต 10% ได้ตามแผน จากปัจจุบันบริษัทมีงานที่รอรับรู้รายได้ (Backlog) ราว 110 ล้านบาท
“ภายใต้สถานการณ์การแพร่ระบาดของโควิด-19 รอบ 3 บริษัทฯ ยังคงมุ่งเน้นความปลอดภัยในการดำเนินธุรกิจ กำหนดมาตรการในการป้องกันและดูแล ทั้งในส่วนพนักงานและลูกค้าที่มาใช้บริการในอู่ แม้ว่าจะมีผลกระทบจากโควิด-19 แต่ลูกค้ายังคงเชื่อมั่น และให้ความไว้วางใจ มีงานซ่อมเรือเข้ามาอย่างต่อเนื่อง โดยมีการกำหนดมาตรการป้องกันโควิด-19 รวมทั้งสุขอนามัยในการทำงาน และการเข้าออกบริษัทฯ อย่างเข้มงวด” นายสุรเดช กล่าว